大水行
作者：王炎
朝代：宋

paragraphs: 屯雲墨色日將暮，晦明揮霍雨如注。
水聲夜半摇匡床，平旦出門吁可畏。
盤渦溔瀁吞邊旁，悍流洶湧行中央。
日中雨復綆縻下，溝塍水躍皆渾黄。
黑風拗怒雷擊地，浪頭起立三丈强。
杈枒老木根株拔，崚嶒古屋椽桷裂。
快馬萬蹄迸突而憑凌，靈鼉百面澒洞而砯砰。
銳兵鏖戰城柵倒，猛虎嘷吼崖谷崩。
旁觀氣奪目力眩，瀕流上下俱不寧。
升高辟害叫舟楫，篙工倚柂不敢行。
寂寥向晚頗衰落，斷霞返照回新晴。
鳥飛不盡天界闊，蒼烟淡淡山青青。
銜杯引滿幸無恙，收召魂魄猶屏營。
往年秋水沈半壁，闔門九死得一生。
今日思之痛方定，一見洪波心震驚。
吾聞山挾河回衝底柱，峽束江盤投灧澦。
魚龍百怪家其中，風濤暴橫無終窮。
小溪常時清且淺，漪漣不動平於板。
淺津可涉深可梁，一旦沸騰能漭茫。
傳聞潰渱山裂破，黑蛟夜出作奇禍。
抉崖走石勢力粗，十家六七無室廬。
百年枯塚尚漂泊，變生倉卒人爲魚。
君不見去年四月不雨至七月，澗谿一綫皆斷絕。
川居人曾死於暍，山居人今死於溺。
下田黄塵曾蓬勃，高田白沙今障沒。
嗚呼災害何其頻，勦民之命誰肯任。
勦民之命誰肯任，蒼天蒼天實照臨。